**Dôvodová správa**

**Všeobecná časť**

Na rokovanie Národnej rady Slovenskej republiky predkladajú poslanci Národnej rady Slovenskej republiky Petra Krištúfková, Boris Kollár, Zuzana Šebová návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „návrh zákona“).

**Cieľom návrhu zákona je zvýšiť sadzbu na jednu hodinu osobnej asistencie na účely výpočtu výšky peňažného príspevku na osobnú asistenciu zo súčasných 1, 39 % sumy životného minima na 2,01 % sumy životného minima.**

V súčasnej dobe sadzba na jednu hodinu osobnej asistencie nezohľadňuje požadovanú cenu práce osobného asistenta. Táto sadzba nebola upravovaná od účinnosti zákona č. 447/2008 Z. z. Vzhľadom na to, že sadzba je naviazaná na sumu životného minima, tento príspevok bol od roku 2009 valorizovaný len o 0,20 eur/hod. Aj to je dôvod, pre ktorý je pre osoby s ťažkým zdravotným postihnutím problematické, za súčasných podmienok, zabezpečiť si kvalitné služby.

Navrhovanou zmenou zákona sa zvýši suma na jednu hodinu osobnej asistencie zo súčasných 2,78 eur/hod. na 4,01 eur/hod. Aj tým vytvoríme predpoklady k lepšej dostupnosti osobnej asistencie. Zároveň predpokladáme, že sa tým skvalitní život osôb s ťažkým zdravotným postihnutím.

Predložený návrh zákona bude mať nepriaznivý dopad na rozpočet verejnej správy. Tieto dopady sú uvedené v doložke vplyvov. Ďalej bude mať pozitívny sociálny vplyv. Nebude mať dopad na podnikateľské prostredie, životné prostredie a informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**Osobitná časť**

**Čl. I**

K bodu 1

Navrhuje sa zvýšiť sadzbu na jednu hodinu osobnej asistencie na účely výpočtu výšky peňažného príspevku na osobnú asistenciu zo súčasných 1, 39 % sumy životného minima na 2,01 % sumy životného minima.

K bodu 2

Určuje sa účinnosť navrhnutých zmien v prechodných ustanoveniach.

**Čl. II**

Navrhuje sa účinnosť zákona  1. júla 2018.